Það var ljóst frá fyrstu mínútu að þessi leikur yrði veisla fyrir hlutlausa . RB Salzburg lögðu upp með að spila hápressu á rosalegu tempói og Liverpool svöruðu í sömu mynt . Heimamenn voru samt að spila á aðeins hærra orkustigi og Liverpool menn virtust tilbúnari að liggja til baka þegar þeir voru án bolta . Eftir innan við fimm mínútur voru báðir markmenn búnir að eiga fínar vörslur og maður trúði ekki að leikurinn gæti verið svona hraður lengi . Liðin spiluðu enga síður í þessum fimmta gír fram á 25 mínútu , þegar tempóið datt niður í svona 5 mínútur og svo var gefið í aftur út hálfleikinn . Salzburg voru með fimm ( ! ) skot á markið á fyrstu 25 mínútunum ! Salah var einstaklega pirrandi í þessum hálfleik . Hlaupin hans voru geggjuð , spilið frábært og hann kom sér tvisvar í hreinræktuð dauðafæri og klúðraði þeim ótrúlega . Hann var engan vegin einn um að brenna af dauðafærum í þessum hálfleik , Firmino , Mané og Keita áttu allir ( misgóða ) sénsa á að koma Liverpool yfir . Hinum megin máttu púllarar vera þakklátir fyrir vörslur Alisson . Rétt áður en blásið var til hálfleiks gaf Salah boltann inn fyrir á Keita sem reyndi að vippa boltanum yfir Stankovic en markmaðurinn varði frábærlega . Einhvern veginn var staðan 0 - 0 þegar liðin gengu inn í búningsklefa og ég óttaðist að þessi varsla gæti verið vendipunktur leiksins . Þegar flautað var til seinni hálfleiks héldu liðin áfram þar sem frá var horfið . Alisson þurfti að koma hlaupandi út úr teignum eftir sextán sekúndur til að drepa á sókn Salzburgar . Tveim mínútum seinna reyndi Salah að vippa yfir markmanninn á stuttu færi en skotið fram hjá og nokkrum mínútum seinna reyndi hann að sóla Stankovic en tókst ekki að skora . Á 53 . Mínútu fór Dejan Lovren því miður að fara meiddur af velli og Joe Gomez kom inn í staðinn . Verður að hrósa þeim síðarnefnda hástert fyrir innkomu sína , að koma inn í þennan leik getur ekki hafa verið auðvelt svo ekki sé meira sagt . Sóknir Liverpool hófu nú að skella á vörn Salzburg eins og öldur . Þegar markið kom var það eins klassískt Liverpool mark og þau gerast . Það byrjaði á langri sendingu frá Trent yfir á Robbo , sem sendi boltann strax á Sadio Mané . Senegalinn og fyrrum Salzburg leikmaðurinn hljóp fram hjá varnarmanni og skapaði sér með því pláss til að gefa fyrirgjöf á Naby Keita , sem skallaði boltann inn af tíu eða svo metra færi ! Flestir stuðningsmenn voru ennþá að fagna og gefa hvor öðrum fimmur þegar annað markið kom upp úr nákvæmlega engu . Alisson sparkaði boltanum hátt og langt og varnarmaður Salzburgar ætlaði að skalla knöttinn til síns markmannar en misreiknaði sig herfilega . Salah náði í knöttinn á undan leikmönnum Salzburgar . Hann var kannski tveim metrum frá endalínunni fyrir utan teiglínuna , með markmann á hlaupum í átt að sér og engan samherja nálægt . Þannig að kóngurinn skaut bara með verri fætinum , eins og ekkert væri sjálfsagðara , og boltinn lak inn ! Eftir fjögur dauðfæri skoraði kappinn færi sem er varla hægt að kalla færi ! 2 - 0 ! Salah þú fallegi maður , þú átt engan rétt á að skora þarna með verri fætinum . Eftir þessi mörk fór vindurinn úr seglum Salzburg . Þeir héldu áfram að reyna en það sást að trúin á verkefninu var farin . Milner kom inná þegar korter var eftir og eftir það var stjórn Liverpool á leiknum því til næst algjör . Undir lokin komu fleiri færi , en ekki urðu mörkin fleiri . Maður leiksins . Það er alltaf gott merki þegar maður þarf að klóra sér í hausnum við þetta val . Mané var geggjaður , Keita frábær . Hendo er engin Fabinho en samt leysti hann stöðu varnartengiliðar mjög vel . Van Dijk tók hina ungu og efnilegu sóknarmenn Salzburg í kennslustund . Alisson Becker varði fjölda skota og dómineraði teiginn . Eftir mikið höfuðklór fær Sadio Mané þennan titil . Umræðupunktar eftir leik . Liverpool er komið í útsláttarkeppni Meistaradeildarinnar , þriðja árið í röð ! Vert að minna á að Jurgen Klopp hefur aldrei tapað tveggja leikja rimmu í Evrópu sem þjálfari Liverpool ! Það lang versta sem gerðist í leiknum voru meiðsli Lovren . Af fjórum hafsentum liðsins eru tveir meiddir og nú fær Gomez aftur tækifæri til að festa sig aftur í sessi í byrjunarliðinu við hlið Van Dijk . Það er ofboðslega gott að halda hreinu í fótboltaleik , ég legg til að Liverpool geri það sem oftast . Þessi leikur sýndi af hverju Salah á að hanga inn á þó hann sé ekki að eiga frábæran leik . Eftir fjögur klúður náði að hann að töfra fram ótrúlegt mark . Firmino hefur átt betri daga , kannski skiljanlega þar sem hann var í gjörgæslu hjá tveimur Salzburg leikmönnum allan leikinn . Ó Mané , Mané . Þvílíkur leikur hjá honum . Sama má segja um Naby Keita , fyrir utan að Keita virtist ekki alveg vera í takt við leikinn til að byrja með en þegar hann náði sér í rétta gírinn var hann skrýmsli . Hann hefur verið ótrúlega óheppinn með meiðsli síðan hann kom til Liverpool , vonandi er hann loksins að fara að sýna okkur hvers vegna Klopp var svona ákafur í að fá hann . En þessi vika var einfaldlega geggjuð hjá honum . Á einum tímapunkti í leiknum kom upp skjáinn tölfræði . Þar stóð að Salzburg væri búið að hlaupa meira en Liverpool , sem mér fannst óvenjulegt . Reyndar ekki búin að athuga þetta nýlega en það er ekki langt síðan aðalsmerki Liverpool var að hlaupa alltaf meira en hinir . Segir kannski eitthvað um hversu sprækt þessir andstæðingar voru . Það kæmi mér ekkert á óvart þó að við fáum að kynnast einhverjum leikmönnum Salzburg betur í framtíðinni . Liðið er stórskemmtilegt og gerir margt svipað og Liverpool , held að Klopp muni reyna að lokka einhverja leikmenn þeirra á Anfield í framtíðinni . Næst á dagskrá er svo Watford um helgina og svo ferð í eyðimörkina til að ná í eina bikarinn sem Liverpool hefur aldrei unnið ! Þvílíkur lúxus að halda með þessu liði , njótum hverjar mínútu ! 1 . Salah var jókerinn í dag . Klúðrið var glæpsamlegt – ekki einu sinni , ekki tvisvar – hvað voru dauðafærin mörg ? 5 ? 6 ? 7 ? Þá erum við að tala um framherja sem er einn fyrir framan markmann í austurrísku liði og klikkar nánast í hvert einasta skiptið . ,, Nánast … ” því svo skorar hann þetta eina mark . Hversu sturlað var það – miklu þrengra færi en hann hafði áður fengið ? Þetta sannar hið fornkveðna að sóknarmaðurinn á alltaf séns á að vinna varnarmennina , þegar upp er staðið ! 2 . Henderson var frábær – eins og herforingi í djúpu miðjunni . Átti geggjaðar sendingar , vann boltann aftur og aftur og á mikinn þátt í því að salzborgarar voru dauðuppgefnir síðasta korterið og áttu ekkert eftir það . 3 . Virgillinn var í heimsklassa . Svakalega er þetta greindur , hraður , sterkur og hávaxinn leikmaður ! Hvað stöðvaði hann þá oft þegar þeir voru komnir nánast inn fyrir vörnina ? 4 . Mané var svakalegur líka . Orkuver á takkaskóm . Barðist , barðist og barðist . Óheppinn að skora ekki og auðvitað áttu sendingar hans á Salah að enda sem stoðsendingar . 5 . Þetta var ógnvekjandi hraður leikur . Er ekki bara Watford næst ? Verður það þá ekki bara Everton uppstilling ? Já , og Lovrén … þetta er ekkert smá hnjask – greinilega . Er ekki ráð að kaupa einhvern ,, Klavan ” í janúar ? 2 . Henderson er hreinlega búinn að vera frábær í haust . Hann á einhverja off-leiki eins og aðrir – en vinnslan , sendingarnar , stjórnin . Það hljóta allir að sjá orðið hvers vegna hann er fyrirliði þessa liðs . Auðmýkt hans kann að hafa skyggt á hæfileikana í augum sumra , en þeir sem horfa á nánast alla leiki vita hversu mikilvægur þáttur hann er af liðinu . Desember er ekki hálfnaður en so far kann hann að vera ( leyni ) leikmaður mánaðarins í okkar liði . Búinn að vera frábær . Við erum með alveg geggjað lið , við erum að halda hreinu annan leikinn í röð , sem er líka alveg geggjað . Þeir eru ekki margir leikirnir sem Erlingur skorar ekki . Hversu geggað er það . Þessi leikur sýnir okkur að við erum að verða betri og betri , hversu geggjað er það . Hvernig verður liðið þegar við spilum okkar besta leik og Shala skorar úr öllum / flestum sínum færum , hversu geggjað verður það . Hversu geggjaður var Keita . Þegar gengið var til búningsherbergja í leikhléi var ég mjög áhyggjufulluir . Vera búir að klúðra þremur dauðafærum og öðru eins af sæmilegum færum . Nú fengjum við það í bakið í seinni hálfleik – eða hvað ? En þetta lið okkar og leikmenn þess eru ótrúlegir . Uppbyggingin á fyrra markinu var mögnuð og seinna markið hjá Salah var ótrúlegt . Mikið skelfing var ég ánægður með strákana okkar sem ég var búinn að skamma í fyrri hálfleik fyrir að nýta ekki færin . Mér fannst þegar upp er staðið ( úr sófanum ) að leikmenn hafi í reynd staðið sig afskaplega vel frá hinum aftasta ( Alisson ) til hins fremsta ?!? Eitt af atvikum leiksins ( fyrir utan mörkin auðvitað ) var í fyrri hálfleik þegar VIrgillinn át Haaland sem hélt að hann væri að sleppa einn innfyrir en svo kom ofjarl hans og slátraði honum . Það var magnað ásamt tvöfaldri vörslu Alisson . Takk fyrir mig leikmenn bezta liðs í heimi . Jú jú , sumir skora bara úr þrengsta færinu , en skora , sem öllu máli skiptir . Eftirá eru öll hin færin bara vannýt mörk , eftirá skiptir það engu máli því við unnum og erum efstir . Eina spurningin er bara hvaða lið við fáum í 16 liða , einhverjar óskir ??? Bara hrópandi ( góðærisvandamál ) ósammála skýrsluhöfundi með mann leiksinns . Mané var auðvitað góður en hann var að skila “ sínu ” hlutverki . Henderson er minn maður leiksins ! Henderson var í veseni fyrstu tíu mínúturnar en eftir það var hann búinn að lesa stungurnar í gegnum miðjan völlinn og náði hann oftast að beina sendingamöguleikum Salzburg frá og út á kanntana . Djúpur miðjumaður sem er sjaldan í mynd er góður varnarmiðjumaður og að skila sínu hlutverki . Við héldum hreinu annan leikinn í röð og það er ekkert lítið mikilvægt fyrir sjálfstraustið fyrir komandi átök . Það var eintóm unun , að horfa á varnarleik og vinnusemi LIVERPOOL í þessum leik sem og svo mörgum eftir að Herr Klopp kom til sögunnar . Alveg magnað hvernig LIVERPOOL bregst oft við andstæðningnum í “ seinni ” og klárar leiki . Þjálfarateymið og greiningar að skila sínu . Salzburg hlupu og gáfu í góðan leik en miðjan og vörnin hjá okkar mönnum var stórkostleg . Svo þegar að LIVERPOOL skoraði eitt , svo ég tali ekki um tvö , var það augljóst í gegnum sjónvarpið ( ! ) að Salzburg voru sprungnir og búnir á meðan okkar menn áttu nóg eftir og hefðu í raun átt að setja 3. markið ( í lyfjapróf með þetta lið ) . Eitt að lokum , semja strax við Milner ( gulls ígildi að hafa þennan jálk á bekknum og í kringum hópinn ) og finna strax arftaka . Einhverjar hugmyndir um Milner Jr. ? Var gjörsamlega búinn eftir þennan “ ping pong ” leik , klopparinn var mér algjörlega sammála þetta Salzburg lið var ekkert að halda aftur af sér og spiluðu leiftrandi sóknarbolta og á tímabili fannst mér þeir alltaf líklegir til að setja á okkur mark eða mörk . Í þessum leik sáum við af hverju bestu mennirnir kosta slatta af peningum ! Virgil algjörlega sturlaður og ekki var Allison að lækka verðmiðann sinn með sinni frammistöðu ! Minn maður leiksins allan daginn Henderson þvílíkt gull sem þessi maður er að verða fyrir Liverpool í stóru leikjunum . Ekki hef ég alltaf verið á Hendó vagninum en er að snúast í trúnni . Watford næstir en með nýjan stjóra sem er alltaf vítamínssprauta þannig að það má búast við erfiðum leik en ég treysti mínum mönnum til að ná að gíra sig í það verkefni . Áhyggjuefni að Lovren hafi meiðst og vonandi eru þetta ekki 4 - 6 vikur eins og við má búast því ég hef áhyggjur af því að Gómes sé of shaky með Virgil en vonandi þarf ekki að hafa áhyggjur , spurning hvenær Matip verði klár í slaginn ? Forréttindi að halda með þessum drengjum eins og spilamennskan er núna ! Í þessari samantekt stendur : , Alisson sparkaði boltanum hátt og langt og varnarmaður Salzburgar ætlaði að skalla knöttinn til síns markmannar en misreiknaði sig herfilega . ” Enginn sá hvaðan sendingin kom því enn voru endursýningar á fyrra markinu í fullum gangi . Ég hef fyrir því áreiðanlegar heimildir að það hafi verið Henderson sem sendi boltann svona fallega fram en ekki Alisson ! Stoðsending telst þó ekki með en hafa skal það sem sannara reynist ( jafnvel þótt Henderson eigi i hlut . . ! ) Hægt að hrósa andstæðingnum fyrir ýmislegt en engu að síður ljúft að þagga niður í hrokanum á Norsaranum . Einnig í fjölmiðlum sem voru búnir að hæpa þetta Salzborgarlið upp til skýjana til að mynda eins og þegar þeir blésu upp sprenghlægilega hálfleiksræðu þjálfara þeirra á Anfield sem átti að hafa kveikt í mannskapnum , þegar staðreyndin var einfaldlega sú að Liverpool hætti að spila fótbolta í nokkrar mín. í síðari hálfleiknum . Góður sigur , 16 liða úrslit . Fókus á Watford . Að fylgjast með þessu Salzburg liði var pínu eins og að horfa á Liverpool liðið fyrst þegar Klopp mætti á svæðið . Það var bara hápressa og gauragangur þangað til að menn voru gjörsamlega búnir á því , það eru klárlega gæði þarna en það þyrfti að slípa þau aðeins saman og styrkja nokkra stöður . Ólíkt Liverpool þá því miður fyri Salzburg þá efast ég um að þeir fái tíma í það . Þeira bestu menn staldra oftast ekki lengi og þá þarf að taka skref tilbaka og svo vonandi aftur fram . Maður dáðist samt af þeim og held ég að þjálfarinn þeira eigi eftir að vera eftirsóttur af stærri liðum á næstu árum .